হাবাসকে কোচ করে চমকে দিল আই লিগের দল!

কলকাতা: গত মরসুমের শেষে মোহনবাগানের (Mohun Bagan SG) কোচের দায়িত্ব ছেড়ে দিয়েছিলেন আন্তনিও লোপেজ হাবাস (Antonio Lopez Habas)। শোনা গিয়েছিল, শারীরিক অসুস্থতার কারণেই এই সিদ্ধান্ত নিয়েছেন লিগ-শিল্ড জয়ী কোচ। কিন্তু কোচের দায়িত্ব নিয়ে ফের ভারতে ফিরলেন তিনি। তবে আইএসএল (ISL) নয়, আই লিগের (I League) দল ইন্টার কাশীর (Inter Kashi) কোচিং করাবেন হাবাস। ডুরান্ডের পরই দায়িত্ব নেবেন স্প্যানিশ কোচ।

গত মরসুমের মাঝপথে সবুজ-মেরুনের হাল ধরেছিলেন হাবাস। হুয়ান ফেরান্দোর (Juan Ferando) অধীনে পরপর হারতে থাকা দলকে লিগ শিল্ড জেতান তিনি। তবে আইএসএলের ফাইনালে মুম্বই সিটি এফসির কাছে হেরে গিয়েছিল মোহনবাগান। এবার হাবাসের জায়গায় এসেছেন হোসে মোলিনা (Jose Molina), ২৮ জুলাই কলকাতায় পা রাখবেন তিনি।

আরও পড়ুন: অলিম্পিক্সের কোয়ার্টার ফাইনালে মেয়েদের তিরন্দাজ দল

ইন্টার কাশীর দায়িত্ব নিয়ে আনন্দিত হাবাস। তিনি বলেছেন, “উত্তরপ্রদেশে প্রচুর প্রতিভা রয়েছে। ইন্টার কাশীর সঙ্গে এই রাজ্যের ফুটবলের সামগ্রিক উন্নতির কাজে যুক্ত হতে পেরে আনন্দিত। আমাদের প্রধান লক্ষ্য পরের বছর আইএসএলে খেলা। কারণ যখন কোনও ক্লাব ভারতীয় ফুটবলের সেরা পর্যায়ের জন্য লড়াই করবে, সেই সঙ্গে ফুটবলের ইকোসিস্টেমও উন্নত হবে।”