‘ধৈর্য ধরুন’, সমর্থকদের উদ্দেশে বড় বার্তা মহামেডান কোচ চের্নিশভের

কলকাতা: আই লিগ জিতে এই প্রথমবার আইএসএল (ISL) খেলছে মহামেডান (Mohammedan SC)। ভারতীয় ফুটবলের সর্বোচ্চ মঞ্চে কলকাতার তৃতীয় প্রধানকে তুলে আনার কারিগর তাদের কোচ আন্দ্রেই চের্নিশভ (Andrey Chernyshov)। তবে নতুন পরিসরে এখনও ঠিক মানিয়ে উঠতে পারেনি মহামেডান। ছয় ম্যাচ খেলে চার পয়েন্ট নিয়ে ১২ নম্বরে আছে তারা, পিছনে একমাত্র ইস্টবেঙ্গল। সাফল্য পেতে কী পরিকল্পনা কোচের, সমর্থকদের প্রতি তাঁর বার্তা কী, এই সমস্ত নিয়েই চের্নিশভের একান্ত সাক্ষাৎকার নিলেন কলকাতা টিভির যুগ্ম সম্পাদক গৌতম ভট্টাচার্য।

প্রশ্ন: সবথেকে পছন্দের বাঙালি খাবার কী?

এখানে আসার পর নানা ধরনের বাঙালি খাবার খেয়েছি। তবে এখন আমার ফেভারিট হল বিরিয়ানি। আমার বন্ধুরা রান্না করে, কখনও রেস্তোরাঁয় বিরিয়ানি খাওয়াতে নিয়ে যায়। এখানকার মিষ্টিও ভালো, তবে এত বেশি মিষ্টি আমি খেতে পারি না।

প্রশ্ন: রাশিয়ার কোন পদ রেঁধে খাওয়াতে চাইবেন?

রাশিয়ার বিখ্যাত স্যুপ ‘বর্চ’ রেঁধে খাওয়াতে চাই আমার খেলোয়াড়দের। রাঁধতে ঘণ্টাদুয়েক লাগে, তবে খেতে দারুণ।

আরও পড়ুন: ব্যালন ডো’র জিতলেন রদ্রি, মেয়েদের সেরা বোনমাতি

প্রশ্ন: লেভ ইয়াসিনের পর রাশিয়া থেকে আর সুপারস্টার উঠছে না কেন?

সে সময় সোভিয়েত ইউনিয়ন খুব শক্তিশালী দেশ ছিল, দেশের ফুটবল স্কুলগুলি ছিল খুব ভালো। স্পেন, জার্মানি, ইতালিতে খেলত আমাদের দেশের খেলোয়াড়রা। এখন দেশের সেই অবস্থা নেই। অর্থনীতির অবনতি হয়েছে, ক্রীড়াক্ষেত্রে অবনতি হয়েছে।

প্রশ্ন: সাফল্যের জন্য সমর্থকদের কাছে সময় চেয়ে নেবেন?

সমর্থকরা অপেক্ষা করতে চান না ঠিকই, তাঁরা সব ম্যাচে জিততে চান। কিন্তু এটা তরুণ দল,  আইএসএলের অভিজ্ঞতা নেই। আমাদের সময় প্রয়োজন। আইলিগ জিততে আমাদের তিনটি মরসুম লেগেছে। আমাদের আইএসএলে ধারাবাহিক হওয়ার জন্য দল গড়তে হবে। এখন জিতি বা হারি, সমর্থকরা যেন আমাদের পাশে থাকেন।

প্রশ্ন: আই লিগে মহামেডানের জমাট রক্ষণ আইএসএলে গোল হজম করছে কেন?

আইএসএল অন্য মানের। এই টুর্নামেন্টে অনেক ভালো মানের খেলোয়াড়রা খেলছে, বিশেষ করে বিদেশি স্ট্রাইকাররা। কেউ অস্ট্রেলিয়া, কেউ স্পেন, কেউ ইংল্যান্ডে খেলেছে। আমাদের ডিফেন্ডারদের তাদের আটকানো শিখতে হবে, আমাদেরও ওই মানে পৌঁছতে হবে। আমাদের মানসিকতা বদলাতে হবে, বুঝতে হবে যে আমরা এখন এক অন্য পর্যায়ে খেলছি, তার জন্য তৈরি থাকতে।

প্রশ্ন: মাঠে সমর্থকদের ভিড় কি তরুণ খেলোয়াড়দের চাপে ফেলছে?

সমর্থকরা থাকলে ফুটবলাররা একটু নার্ভাস হয়ে পড়ে। কিন্তু আইএসএলে এটা হয়েই থাকে, কেরালার ঘরের মাঠে প্রতিদিন ৪০ হাজার সমর্থক থাকে। আমাদের এর জন্য প্রস্তুত থাকতে হবে, মানসিকতায় বদল আনতে হবে। মাঠে সমর্থক থাকা তো ভালোই, আমরা তাঁদের জন্যই খেলি।